**OBRAZLOŽENJE OPĆEG DIJELA PETIH IZMJENA I DOPUNA PRORAČUNA**

**GRADA NOVSKE ZA 2019. GODINU**

**PRAVNI OSNOV**

Odredbama članka 7. Zakona o proračunu („Narodne novine“, broj 87/08, 136/12 i 15/15) propisano je da, ako se tijekom proračunske godine, zbog izvanrednih nepredviđenih okolnosti povećavaju rashodi i izdaci, odnosno smanje prihodi i primici, proračun mora uravnotežiti pronalaženjem novih prihoda i primitaka, odnosno smanjenjem predviđenih rashoda i izdataka. Uravnoteženje proračuna provodi se tijekom proračunske godine izmjenama i dopunama proračuna prema postupku za donošenje proračuna.

**OBRAZLOŽENJE**

Petim Izmjenama i dopunama proračuna za 2019. godinu iskazano je smanjenje proračuna za 16.650.619,00 kn ili 13,50 %, tako da plan proračuna iznosi 106.667.712,00 kn. Potrebno je izmjenama i dopunama proračuna izvršiti određena usklađenja budući da smo gotovo na kraju trećeg kvartala ove proračunske godine, pa tako i raspolažemo s više informacija o statusu pojedinih projekata u pogledu financiranja, njihove realizacije ili potreba za usklađenjem realizacije i plana.

Promjene na prihodovnoj strani iskazane su sa smanjenjem na stavkama prihoda pomoći. Prihodi su smanjeni za 19.252.502,00 kn ili 53,67 % tako da plan iznosi 16.621.158,00 kn. Stavke su ukinute za projekte koji nisu odobreni ili se nisu stekli uvjeti za njihovu realizaciju, odnosno izvršena su određena poravnanja plana za projekte za koje su potpisani ugovori. Tako su ukinute stavke prihoda pomoći za zonu u iznosu od 3.000.000,00 kn, sredstva za izgradnju mrtvačnice u Brestači za 5.360.000,00 kn, sredstva za izgradnju kružnog toka u centru grada s iznosom od 2.700.000,00 kn, sredstva za rekonstrukciju doma u Rajiću za 6.670.000,00 kn, energetska obnova doma u Staroj Subockoj za 640.000,00 kn, itd.

Prihodi od upravnih i administrativnih pristojbi, pristojbi po posebnim propisima i naknada iskazani su s povećanjem za 324.883,00 kn ili 2,71 %. Povećanje se odnosi na povećanje prihoda proračunskih korisnika Grada kao što su školarine, članarine, participacija roditelja za smještaj djece u vrtiću.

Prihodi od prodaje nefinancijske imovine povećani su za 2.400.000,00 kn ili 92,50 % pa plan tih prihoda iznosi 4.994.535,00 kn. Povećanje je iskazano na prihodima od prodaje materijalne imovine-prirodnih bogatstava, odnosno zemljišta u vlasništvu Grada s obzirom da su potencijalni investitori zainteresirani za kupnju 10 ha, odnosno 25 ha zemljišta u zoni za postavljanje fotonaponskih ćelija za proizvodnju električne energije.

Na rashodovnoj strani proračuna promjene su iskazane sa smanjenjem rashoda za zaposlene za 141.122,00 kn, smanjene su naknade građanima i kućanstvima za 80.000,00 kn, a sve radi usklađenja plana s dosad realiziranim rashodima. Materijalni rashodi su povećani za 2.485.859,00 kn ili 13,37 %, a najvećim dijelom povećanje se odnosi na povećanje rashoda za usluge za 1.814.853,00 kn, od čega se 1.200.000,00 kn odnosi na rashode održavanja objekata i uređaja komunalne infrastrukture. Ostala povećanja plana rashoda za usluge odnose se na naknadu koja ide u državni proračun na ime naplate prihoda od poreza na dohodak za 100.000,00 kn, za održavanje objekata u vlasništvu Grada 110.700,00 kn, rekonstrukciju odvojka ulice prema auto cesti u S. Subockoj sa 86.850,00 kn, za provedbu mjerenja onečišćenja zraka u Bročicama 121.978,00 kn, dezinsekciju 54.000,00 kn, itd. Ostala povećanja u skupini materijalnih rashoda najvećim dijelom se odnose na usklađenja plana i realizacije.

Rashodi subvencija iskazani su s povećanjem za 425.000,00 kn tako da plan iznosi 3.500.000,00 kn. Subvencije su povećane za sufinanciranje programa poduzetnika početnika za 315.000,00 kn i 110.000,00 kn za sufinanciranje kamatne stope poduzetnicima.

Rashodi pomoći povećani su za 658.999,00 kn ili 16,74 %. Povećani su rashodi pomoći unutar općeg proračuna za 326.875,00 kn za rekonstrukciju županijske ceste u Bročicama i 332.124,00 kn na ime pomoći proračunskim korisnicima drugih proračuna, tj. školama s područja Grada.

Ostali rashodi na kontima skupine 38 povećani su za 640.838,00 kn. Iskazano je povećanje rashoda kapitalnih pomoći za aglomeraciju za 150.000,00 kn, kanalizaciju Brestača-Nova Subocka 320.000,00 kn uz smanjenje 200.000,00 kn za izgradnju kanalizacije Rajić-Borovac (projektna dokumentacija). Rashodi kapitalnih i tekućih donacija iskazani su s povećanjem za 392.476,00 kn. Dodatna sredstva su osigurana za rad Vatrogasne zajednice Grada Novske u iznosu od 142.710,00 kn, za rad NORA-e 150.000,00 kn, Zajednice sportskih udruga Grada Novske 30.000,00 kn, za vjerske zajednice 200.000,00 kn uz smanjenje rashoda za sufinanciranje rada ostalih udruga za 181.734,00 kn.

Promjene na rashodima za nabavu nefinancijske imovine iskazane su sa smanjenjem od 20.641.663,00 kn, a najvećim dijelom odnose se na smanjenja rashoda za kapitalne projekte koji se financiraju iz sredstava pomoći (sredstva za zonu, mrtvačnica Brestača, rekonstrukcija doma u Rajiću, energetska obnova doma u Staroj Subockoj, itd.).

PROČELNICA

Marica Vitković